ΓΡΑΠΤΗ ΕΡΩΤΗΣΗ E-0772/96 υποβολή: Frode Kristoffersen (PPE) προς την Επιτροπή (1 Απριλίου 1996)

Θέμα: Εφαρμογή της οδηγίας 92/29/ΕΟΚ σχετικά με τις ελάχιστες προδιαγραφές ασφάλειας και υγείας για την προώθηση βελτιωμένης ιατρικής περίθαλψης στα πλοία

Η οδηγία του Συμβουλίου 92/29/ΕΟΚ ((ΕΕ L 113 της 30.04.1992, σελ. 19. )) της 31ης Μαρτίου 1992 σχετικά με τις ελάχιστες προδιαγραφές ασφάλειας και υγείας για την προώθηση βελτιωμένης ιατρικής περίθαλψης στα πλοία περιέχει σειρά εκτενών απαιτήσεων σε ό,τι αφορά το περιεχόμενο των κιβωτίων φαρμακείου που πρέπει να υπάρχει ανά πάσα στιγμή πάνω στο πλοίο. Το υλικό που περιέχεται σε αυτά τα κιβώτια είναι εξαιρετικά δαπανηρό και μπορεί να χρησιμοποιηθεί σωστά στην πράξη μόνον από ιατρικά κατηρτισμένο προσωπικό. Οι λεπτομερείς αυτές απαιτήσεις ισχύουν ακόμη και για τα αλιευτικά σκάφη που μένουν ελάχιστο χρόνο στη θάλασσα και τα οποία ασκούν δραστηριότητα σε περιορισμένο γεωγραφικά χώρο, από όπου θα μπορούσαν σε περίπτωση σοβαρού ατυχήματος να εκκενωθούν από σωστικά ελικόπτερα. Στα σκάφη αυτά περιλαμβάνεται και το μεγαλύτερο μέρος των δανέζικων αλιευτικών που ασκούν δραστηριότητα στη Βόρειο και τη Βαλτική Θάλασσα και τα οποία, συνεπώς, ουδέποτε χρειάζονται τα πολλά, ακριβά και πολύ ειδικά φάρμακα που αναφέρονται στα παραρτήματα της οδηγίας, π.χ. το φάρμακο που επαναφέρει τις συσπάσεις της μήτρας ύστερα από έναν τοκετό. Ως εκ τούτου, οι διατάξεις της συγκεκριμένη οδηγίας θεωρούνται, όχι μόνον από τους ενδιαφερόμενους αλιείς αλλά και από ολόκληρο τον πληθυσμό, ως δείγμα γραφειοκρατίας και υπερβάλλουσας τελειομανίας, στοιχεία τα οποία έχουν προκαλέσει τα τελευταία χρόνια την αναξιοπιστία των θεσμικών οργάνων της ΕΕ.

Με βάση τα ανωτέρω, προτίθεται η Επιτροπή να προβεί στην αναθεώρηση της οδηγίας 92/29/ΕΟΚ με στόχο την από κάθε άποψη απαραίτητη προσαρμογή των διατάξεών της στα πραγματικά δεδομένα; Θα μπορούσε εξάλλου η Επιτροπή να αναφέρει παραδείγματα γυναικών αλιέων που χρειάστηκε να γεννήσουν στο χώρο εργασίας;

Απάντηση του κ. Flynn εξ ονόματος της Επιτροπής (22 Μαΐου 1996)

Η εκκένωση πλοίων με σωστικά ελικόπτερα, η οποία είναι πολύ δαπανηρή, δεν είναι δυνατόν να πραγματοποιείται πάντοτε. Συνεπώς, πάνω στο πλοίο πρέπει να υπάρχει φαρμακείο. Η Επιτροπή εκπόνησε την πρότασή της βάσει των συστάσεων ιατρών από κέντρα παροχής ιατρικών συμβουλών μέσω ασυρμάτου. Ούτε η πρόταση αυτή, ούτε η τροποποιημένη πρόταση προέβλεπαν φάρμακο που επαναφέρει τις συσπάσεις της μήτρας ύστερα από τοκετό, ενώ αντιαιμορραγικό φάρμακο απαιτούνταν να υπάρχει μόνο στα πλοία που πλέουν σε απόσταση πάνω από 100 ναυτικά μίλια από το πλησιέστερο λιμάνι.

Η Επιτροπή υπενθυμίζει ότι η οδηγία αφορά επίσης τα εμπορικά πλοία στα οποία είναι συνηθέστερο να υπάρχουν γυναίκες. Αυτός είναι ο λόγος που το Συμβούλιο επεδίωξε, με την προσθήκη που πραγματοποίησε, να συνεκτιμήσει τα τυχόν προβλήματα των γυναικών. Η απαίτηση να υπάρχει φάρμακο που επαναφέρει τις συσπάσεις της μήτρας ύστερα από τοκετό ισχύει μόνον εάν στο πλοίο απασχολούνται γυναίκες. Η Επιτροπή δεν εξέφρασε καμία επιφύλαξη όσον αφορά το σημείο αυτό διότι από τη μελέτη κόστους-οφέλους της πρότασής της προκύπτει ότι, ενόψει του κόστους της εκτροπής ενός πλοίου από την πορεία του ή της διακοπής της αλιείας προκειμένου να παρασχεθεί περίθαλψη σε εργαζόμενο που δεν μπορεί να νοσηλευτεί στο πλοίο, το κόστος του ιατρικού εξοπλισμού είναι ελάχιστο. Η δυσαναλογία αυτή δικαιολογεί την απαίτηση να υπάρχουν στα πλοία φάρμακα ειδικής χρήσης που δεν είναι ιδιαίτερα ακριβά αλλά η χρησιμότητα των οποίων καταδεικνύεται από τις στατιστικές των κέντρων ιατρικής βοήθειας. Το φάρμακο επαναφοράς των συσπάσεων της μήτρας ύστερα από τοκετό, που συνιστάται από πολλά κράτη μέλη, κοστίζει στη Γαλλία 2,2 Ecu περίπου στην ενέσιμη μορφή και κάτω από 4 Ecu στην πόσιμη μορφή. Με βάση τα παραπάνω, δεν υπάρχει λόγος να επανεξεταστεί η οδηγία όσον αφορά τον ιατρικό εξοπλισμό.